Muska

Lapsuus ja nuoruus

Marija ”Muska” Babitzin syntyi Helsingin Eirassa 28. kesäkuuta 1952 venäläistaustaiseen emigranttiperheeseen. Hänen isänsä Leo Babitzin oli putkimies ja äiti Elisabeth Babitzin kotiäiti. Muskan sisaruksia ovat niin ikään musikaaliset Aleksandr (Sammy) (1948–1973), Kirill (Kirka) (1950–2007), Georgij (Ykä) (s. 1955) ja Anna (s. 1960). Lisäksi perheeseen oli jo aiemmin syntynyt Leo (1946–1948), joka hukkui kaksivuotiaana. 
Perheen kotikieli oli venäjä, ja Muska opiskeli yksityisessä venäjänkielisessä Tabunoffin koulussa Rauhankadulla. Muska vietti lapsuuttaan Huvilakatu 27:ssä, josta perhe muutti Maunulaan, jossa Muska siirtyi suomenkieliseen kouluun. Nuoruudessaan Muska haaveili arkeologin ammatista. Kuitenkin sisarustensa tavoin hän alkoi kiinnostua musiikista, vaikka isä olisikin halunnut heidän opiskelevan ja hankkivan ”kunnon ammatit”. Muska kävi Kirkan kanssa pianotunneilla, mutta he lopettivat sen pian, koska eivät pitäneet opettajasta.

Ura

Laulajanuraa luoneet Muskan veljet Sammy ja Kirka olivat vihjanneet Dannylle, että myös heidän siskonsa Muska kannattaisi ottaa mukaan tämän ohjelmatoimistoon, D-tuotantoon. Sen kautta Muska pääsi kesällä 1969 Kirkan kiertueen taustalaulajaksi ja laulamaan muutaman soolon. Vuoteen 1971 asti hän esiintyi myös Dannyn kesäkiertueilla. Muskan ohjelmistoon kuului muun muassa Janis Joplinin ja Tina Turnerin kappaleita. 
Danny ehdotti Muskalle levyttämistä, ja ensisingle ja ensimmäinen suuri hitti ”Kirjoita postikorttiin” (alun perin Shocking Bluen ”Send Me a Postcard”) ilmestyi vuoden 1971 helmikuussa. Muskan taustayhtyeeksi tuli syksyllä 1971 Hannu Salakan johtama Orfeus. Pian Muska ja Salakka kuitenkin perustivat uuden yhtyeen Muska & Hot Dogs, joka 1970-luvun alussa teki yhteiskiertueita muun muassa Hurriganesin ja Rauli Badding Somerjoen kanssa. Progressiivista rockia esittäneeseen Orfeukseen verrattuna Muska & Hot Dogs oli tyyliltään kaupallisempi.
Vuonna 1972 Muska siirtyi Love Recordsin artistiksi. Vuonna 1973 ilmestyi esikoisalbumi Muska, joka on ensimmäinen naisen tekemä rockalbumi Suomessa. Levyllä on esimerkiksi Chuck Berryn, Nazarethin, Suzi Quatron ja Sladen kappaleita. Albumille kuuluvasta ”Krokotiilirock”-singlestä (Elton Johnin ”Crocodile Rock”) tuli suuri hitti, joka lisäsi keikkamyyntiä. Albumilla soittava yhtye on käytännössä Wigwam lisättynä Albert Järvisellä. 
Muska ja veljensä George eli ”Ykä” osallistuivat Suomen euroviisukarsintaan 1974 Erik Lindströmin säveltämällä ja Saukin sanoittamalla kappaleella ”Senhän sanoo järkikin”. Se sijoittui kilpailun kuudenneksi. Seuraavana vuonna 1975 ilmestyi albumi Anna, Ykä, Muska, Kirka & The Islanders Odeon-levymerkille.
Uuden aallon musiikki alkoi vähentää Muskan keikkakysyntää. Muutamien singlejulkaisujen jälkeen vuonna 1977 ilmestyi Muskan toinen albumi Tää se päivä on, joka jäi kohtalaisen vähälle huomiolle. Tästä alkanut hiljaiselo päättyi vasta vuoden 1990 Syksyn sävel -kilpailuun, johon Muska osallistui kappaleella ”Pidä kii”. Kappale menestyi kisoissa kohtuullisesti, ja seuraavana vuonna ilmestyi kilpailukappaleen mukaan nimetty albumi.
Vuonna 1993 ilmestyi neljäs pitkäsoittolevy Pienet suuret pojat, joka kuitenkin menestyi kaupallisesti vaisusti. Tätä seurasi jälleen pitkä levytystauko, ja seuraava albumi oli Johanna Kustannuksen vuonna 2001 julkaisema Paha silmä. Vuonna 2005 ilmestynyt Anna mulle aikaa on omakustanne, kuten myös vuoden 2010 Kulissit.
Muskan levytyksistä on julkaistu kolme kokoelmalevyä. Vuonna 1997 ilmestynyt 20 suosikkia: Krokotiilirock sisältää levytyksiä vuosilta 1971-1991. Vuonna 2001 julkaistu Hitit puolestaan sisältää uusia versioita Muskan aiemmin levyttämistä kappaleista. Viimeisin kokoelmista on vuonna 2007 julkaistu tupla-cd Krokotiilirockista Kaipuuseen – 32 pientä ja suurta hittiä 1971–2007.
Muskalle myönnettiin taiteilijaeläke vuonna 2015. Samana vuonna ilmestyi hänen viimeisin studioalbuminsa, Majakanvartija.

Suku

Babitzinien suvun juuret ovat 1200-luvun Venäjällä. Suomeen he tulivat vuonna 1917. Muskan isän Leon (s. 1914 Pietarissa Venäjällä) perhe pakeni bolševikkien marraskuussa 1917 suorittamaa lokakuun vallankaappausta Suomeen. Muskan äiti Jelizaveta eli Elisabeth (o.s. Zarubina, s. 1917) syntyi Suomen myöhemmin luovuttamassa osassa Karjalaa ja oli osittain juuriltaan saksalainen Reininmaalta. Äidin isä oli ollut komendantti Venäjän laivastossa ja teki itsemurhan, kun bolševikit tulivat hakemaan häntä. Muskan vanhempien suvuissa oli muitakin tsaarin armeijan upseereita. 
Muskan avopuoliso on kitaristi Hannu Salakka. He asuivat vuonna 2019 Helsingin Töölössä.